b'\n_START_ARTICLE_\nSegmentavimas\n_START_SECTION_\nSegmentavimo eiga\n_START_PARAGRAPH_\nPirmasis etapas. Tyrin\xc4\x97tojas apklausia potencialius vartotojus siekdamas su\xc5\xbeinoti j\xc5\xb3 motyvacij\xc4\x85, po\xc5\xbei\xc5\xabr\xc4\xaf \xc4\xaf prek\xc4\x99/paslaug\xc4\x85 j\xc5\xb3 galimus poelgius. Gautos informacijos pagrindu sudaroma formali anketa, tam, kad b\xc5\xabt\xc5\xb3 galima i\xc5\xa1siai\xc5\xa1kinti respondent\xc5\xb3 pagrindines charakteristikas (elgesio, psichologines ir demografines) ir j\xc5\xb3 reik\xc5\xa1mingumo lygmenis, po\xc5\xbei\xc5\xabr\xc4\xaf \xc4\xaf prek\xc4\x97s kategorij\xc4\x85, jos naudojimo b\xc5\xabdus._NEWLINE_Antrasis etapas: analiz\xc4\x97_NEWLINE_V\xc4\x97liau tyrin\xc4\x97tojas i\xc5\xa1 surinktos informacijos daro faktorin\xc4\x99 analiz\xc4\x99, atmesdamas koreliuojan\xc4\x8dius kintamuosius, o po to \xe2\x80\x93 darydamas kiekvienos grup\xc4\x97s analiz\xc4\x99 ir i\xc5\xa1skirdamas konkret\xc5\xb3 skai\xc4\x8di\xc5\xb3 lengvai atskiriam\xc5\xb3 segment\xc5\xb3._NEWLINE_Tre\xc4\x8diasis etapas: segmento profiliavimas_NEWLINE_Sudaroma bendra i\xc5\xa1skirto segmento charakteristika, kurioje nurodomas jo profilis, vartotoj\xc5\xb3 elgesio ypatyb\xc4\x97s, j\xc5\xb3 demografin\xc4\x97s ir psichologin\xc4\x97s charakteristikos.\n_START_SECTION_\nRinkodara rinkos segmentui\n_START_PARAGRAPH_\nRinkos segmentas \xe2\x80\x93 stambi, lengvai atpa\xc5\xbe\xc4\xafstama pagal tam tikrus po\xc5\xbeymius (pana\xc5\xa1\xc5\xabs poreikiai, sugeb\xc4\x97jimas pirkti, gyvenamoji vietov\xc4\x97, vartojimo prioritetai ir \xc4\xafpro\xc4\x8diai) rinkos viduje esanti pirk\xc4\x97j\xc5\xb3 grup\xc4\x97. Pavyzd\xc5\xbeiui, automobili\xc5\xb3 kompanija gali i\xc5\xa1skirti tokius keturis segmentus: pirk\xc4\x97jai kurie perka automobil\xc4\xaf kaip va\xc5\xbeiavimo priemon\xc4\x99 ar kaip prabang\xc4\x85, ar juos domina saugumas ar eksploatacijos i\xc5\xa1laidos. Kalbant apie informacines technologijas galima i\xc5\xa1skirti duomen\xc5\xb3 bazi\xc5\xb3 segmentus: vartotojai kurie vertina patikimum\xc4\x85 ir saugum\xc4\x85 ar galimybi\xc5\xb3 platum\xc4\x85, paprastum\xc4\x85 ar paprast\xc4\x85 modernizavimo galimyb\xc4\x99, pigum\xc4\x85 ar atitikim\xc4\x85 turimiems kompiuteri\xc5\xb3 i\xc5\xa1tekliams._NEWLINE_Rinkodara rinkos segmentui yra tarp masin\xc4\x97s ir individualios rinkodaros. Nors savaime ai\xc5\xa1ku, kad kiekvienas \xc5\xbemogus turi savo individualius poreikius ir tai rinkodaros specialistai gerai supranta, visgi manoma, jog yra kai kurie juos jungiantys bendri po\xc5\xbeymiai. Da\xc5\xbenai naudojamas lanks\xc4\x8dioji rinkodara, kai parduodamos prek\xc4\x97s ar teikiamos paslaugos atitinka ne tik bendrus segmento poreikius, bet ir kai kuriuos individualius. Pvz.: kompanija Microsoft naudodama lanks\xc4\x8di\xc4\x85j\xc4\x85 rinkodar\xc4\x85 parduodama savo produkcij\xc4\x85 prie pagrindin\xc4\x97s programos gali pasi\xc5\xablyti ir papildom\xc5\xb3, kuri\xc5\xb3 kitiems vartotojams nereikia (prie \xe2\x80\x9eMicrosoft office\xe2\x80\x9c paketo gali b\xc5\xabti prid\xc4\x97tas \xe2\x80\x9eMs Project\xe2\x80\x9c ar kita nepriklausanti bendrai pakuotei programa)_NEWLINE_Rinkos segmento rinkodara prana\xc5\xa1esn\xc4\x97 u\xc5\xbe masin\xc4\x99 rinkodar\xc4\x85 tuo, kad galima teikti labiau individualizuotas prekes ar paslaugas patrauklia kaina, ir tuo, kad \xc4\xafmon\xc4\x97 gali lengviau organizuoti paskirstymo kanalus ir komunikacijos b\xc5\xabdus.\n_START_SECTION_\nLokalin\xc4\x97 rinkodara\n_START_PARAGRAPH_\nLokalin\xc4\x97s rinkodaros esm\xc4\x97 \xe2\x80\x93 specializuotos rinkodaros programos nukreiptos vietini\xc5\xb3 pirk\xc4\x97j\xc5\xb3 grupi\xc5\xb3 nor\xc5\xb3 patenkinimui. \xc5\xa0ios rinkodaros prie\xc5\xa1ai mano, jog lokalin\xc4\x97 rinkodara neatne\xc5\xa1a tiek naudos kiek masi\xc5\xa1ka gamyba, o be to tai yra neekonomi\xc5\xa1ka ir sukelia produkcijos u\xc5\xbesilaikym\xc4\x85. Kadangi skirtingiems rajonams reikalingos prek\xc4\x97s su specifin\xc4\x97mis charakteristikomis (ar savyb\xc4\x97mis) ir taip pat speciali reklama, tai atsiranda galimyb\xc4\x97, kad \xe2\x80\x9enusitrins\xe2\x80\x9c kompanijos prekinio \xc5\xbeenklo \xc4\xafvaizdis.\n_START_SECTION_\nIndividuali rinkodara\n_START_PARAGRAPH_\nDaugel\xc4\xaf am\xc5\xbei\xc5\xb3 vartotojams b\xc5\xabdavo teikiamas individualus aptarnavimas: avalyn\xc4\x97, drabu\xc5\xbeiai b\xc5\xabdavo siuvami pagal individualius u\xc5\xbesakymus. Rinkodaroje \xe2\x80\x9everslas d\xc4\x97l verslo\xe2\x80\x9c \xe2\x80\x93 pasi\xc5\xabla, logistika, paskirstymas ir finansin\xc4\x97s s\xc4\x85lygos da\xc5\xbeniausiai formuojamos pagrindini\xc5\xb3 u\xc5\xbesakov\xc5\xb3. Ta\xc4\x8diau atsiradus naujoms technologijoms \xe2\x80\x93 kompiuteriams, duomen\xc5\xb3 baz\xc4\x97ms, elektroninis pa\xc5\xa1tas, faksimiliniai aparatai ir t. t. \xe2\x80\x93 leid\xc5\xbeia kompanijoms v\xc4\x97l orientuotis \xc4\xaf galutin\xc4\xaf vartotoj\xc4\x85, \xc4\xaf taip vadinam\xc4\x85 \xe2\x80\x9emasin\xc4\xaf individuali\xc5\xb3 poreiki\xc5\xb3 tenkinim\xc4\x85\xe2\x80\x9c. Tai yra masin\xc4\x97 gamyba individualiems poreikiams tenkinti._NEWLINE_Nauj\xc5\xb3 technologij\xc5\xb3 galimyb\xc4\x97s leid\xc5\xbeia pa\xc4\x8diam vartotojui dalyvauti prek\xc4\x97s, kuri\xc4\x85 jis nori nusipirkti gamybos (k\xc5\xabrimo) procese. Informacin\xc4\x97se technologijose individuali rinkodara apima did\xc5\xbeiul\xc4\x99 rinkos dal\xc4\xaf. Neseniai i\xc5\xa1leista \xe2\x80\x9eOpenOffice.org\xe2\x80\x9c (Pana\xc5\xa1i \xc4\xaf \xe2\x80\x9eMS Office\xe2\x80\x9c) buvo pusantr\xc5\xb3 met\xc5\xb3 kuriama programuotoj\xc5\xb3 ir apie 10,000 interneto vartotoj\xc5\xb3 (\xc5\xa1i programa kol kas yra nemokama, ta\xc4\x8diau tai gali b\xc5\xabti tik \xc4\xafmon\xc4\x97s taktika). Informacini\xc5\xb3 technologij\xc5\xb3 kompanijos pradeda gaminti produkt\xc4\x85 (\xc5\xbeinoma jeigu tai programin\xc4\x97 \xc4\xafranga) tik po to, kai yra pateikiamas u\xc5\xbesakymas. Visoje \xe2\x80\x9egamybos\xe2\x80\x9c eigoje dalyvauja u\xc5\xbesakovas (da\xc5\xbeniausiai \xc4\xafmon\xc4\x97s atstovas), kuris sako ko jis nori i\xc5\xa1 programos, kaip ji tur\xc4\x97t\xc5\xb3 atrodyti (jei tai n\xc4\x97ra pernelyg sud\xc4\x97tinga ar ne\xc4\xafmanoma). Vyksta pastovus bendradarbiavimas tarp vartotojo ir pardav\xc4\x97jo nuo u\xc5\xbesakymo prad\xc5\xbeios iki produkto \xe2\x80\x9epagaminimo\xe2\x80\x9c ir v\xc4\x97liau. Daugumai \xc5\xbeinoma kompanija Dell ir jos kompiuteriai, kuri\xc5\xb3 konfig\xc5\xabracij\xc4\x85 apsprend\xc5\xbeia j\xc5\xb3 vartotojai, ir tai ne vienintel\xc4\x97 kompanija suteikianti tokias galimybes. Da\xc5\xbeniau ir da\xc5\xbeniau vartotojai i\xc5\xa1rei\xc5\xa1kia savo individuali\xc4\x85 iniciatyv\xc4\x85 nusprend\xc5\xbeiant k\xc4\x85 ir kaip pirkti. Naudodamiesi internetu per\xc5\xbei\xc5\xabri informacij\xc4\x85 apie produktus ar paslaugas, kalbasi su tiek\xc4\x97jais, kitais vartotojais, kritikais ir po to sprend\xc5\xbeia kas jam labiausiai tinka.'